AARHUS: Problem på problem.

Det har langt fra været problemfrit at opføre de nye bygninger til Biomedicinsk Institut på Aarhus Universitet, som gik i gang i 2013. Det skriver Ingeniøren.

Tidsplanen er skubbet med godt to år, mens budgettet forventes at skride med 80 millioner kroner.

Det er Bygningsstyrelsen, der er bygherre på nybyggeriet, der er på 8300 kvadratmeter over jorden og 4000 kvadratmeter under jorden, og som nu forventes at stå klar til oktober 2018.

En af komplikationerne er opstået, da man var bange for at slå revner i Steno Museet, som byggeriet ligger tæt på.

- Man var simpelthen bange for, at spunsningsarbejderne ville slå revner i museets fundament, fortæller universitetets direktør Arnold Boon til Ingeniøren.

Derudover blev kælderen oversvømmet i sommeren 2016, og der skulle bruges meget tid på at tømme og udtørre kælderen.

Aarhus Universitets direktør fortæller til Ingeniøren, at den tredje årsag til forsinkelse og ekstraregningen skyldes, at man undervejs måtte opsige kontrakten med en entreprenør, der ikke kunne overholde tidsplanen.

Budgettet for de nye bygninger samt renoveringen af de bygninger, som forskerne forlader, når de rykker ind i de nye, er på i alt 813,9 millioner kroner, men ser altså ud til at gå ca. 10 procent over.

Bygningskomplekset opkaldes efter professor emiritus Jens Christian Skou, der i 1997 blev tildelt nobelprisen i kemi. Det består af to parallelle bygninger, der opføres på hjørnet af Vennelyst Boulevard og Høegh-Guldbergs Gade i Aarhus.